TITLE อัพเป้ารายได้ปี 62 แตะ 1.2 พันลบ. มั่นใจผลงานปีนี้สูงสุดเป็นประวัติการณ์
TITLE อัพเป้ารายได้ปี 62 แตะ 1.2 พันลบ. โตกว่า 2 เท่าตัว มั่นใจผลงานปีนี้สูงสุดเป็นประวัติการณ์ รับอานิสงส์มาตรการลดค่าโอน-จดจำนอง
TITLE อัพเป้ารายได้ปี 62 แตะ 1.2 พันลบ. โตกว่า 2 เท่าตัว มั่นใจผลงานปีนี้สูงสุดเป็นประวัติการณ์ รับอานิสงส์มาตรการลดค่าโอน-จดจำนอง
8 พ.ย. 2562

นายศศิพงษ์ ปิ่นแก้ว ประธานเจ้าหน้าที่บริหารร่วม บริษัท ร่มโพธิ์ พร็อพเพอร์ตี้ จำกัด (มหาชน) หรือ TITLE เปิดเผยว่า ภาพรวมผลการดำเนินงาน งวดไตรมาส3/62 มีกำไรสุทธิ 39.26  ล้านบาท เพิ่มขึ้น 424.17% จากงวดเดียวกันของปีก่อนมีกำไรสุทธิ 7.49 ล้านบาท และรายได้รวมเท่ากับ 223.29 ล้านบาท เพิ่มขึ้น 188.75% จากงวดเดียวกันปีก่อน รายได้รวมเท่ากับ 79.44 ล้านบาท
ขณะที่ผลการดำเนินงานงวด 9 เดือนของปี 2562 บริษัทฯมีกำไรสุทธิ 218.40  ล้านบาท เพิ่มขึ้น 641.59% จากงวดเดียวกันปีก่อนกำไรอยู่ที่ 29.45 ล้านบาท  ส่วนรายได้รวมอยู่ที่ 1,096.70 ล้านบาท เพิ่มขึ้น 362.46 % จากงวดเดียวกันของปีก่อนที่มีรายไดวมเท่ากับ 237.14 ล้านบาท
สำหรับปัจจัยที่ทำให้ผลการดำเนินงานเติบโตได้ดี เนื่องจากบริษัทฯได้ทยอยรับรู้รายได้จากยอดโอนของโครงการคอนโดมิเนียมได้เร็วกว่าที่คาดการณ์ไว้ โดยเฉพาะในโครงการ The Title หาดในยาง เฟส1 และ เฟส2 ซึ่งเริ่มโอนตั้งแต่ปี 2562
“ภาพรวมการดำเนินธุรกิจของ TITLE ยังมีการเติบโตแบบก้าวกระโดด เนื่องจากสามารถทยอยรับรู้ยอดโอนจากโครงการเดิมต่อเนื่องทำให้ที่ผ่านมา บริษัทฯจึงได้ปรับเพิ่มประมาณการรายได้ปีนี้ขึ้นเป็น 1,200 ล้านบาท หรือเติบโตประมาณ 270% จากปีก่อน ที่มีรายได้รวม 324.13 ล้านบาท และมั่นใจว่ารายได้ปีนี้ ยังคงทำสถิติสูงสุดเป็นประวัติการณ์ได้อย่างต่อเนื่อง”นายศศิพงษ์ กล่าว
อย่างไรก็ตามแม้ภาวะเศรษฐกิจโดยรวมจะชะลอตัว แต่ในส่วนของ TITLE ในไตรมาส 4/62 ยังมีปัจจัยที่ช่วยสนับสนุนได้แก่ พ.ร.บ.ทรัพย์อิงสิทธิ ที่มีผลบังคับใช้อย่างเป็นทางการ ช่วยทำให้ลูกค้าต่างชาติ ซึ่งเป็นกลุ่มหลักของบริษัทฯมีสัดส่วนสูงถึง 80% จะสามารถทำธุรกรรมการโอน และใช้เป็นหลักทรัพย์ในการค้ำประกัน รวมทั้งทำให้เกิดความคล่องตัวมากขึ้น
ขณะเดียวกันภาครัฐฯออกมาตรการลดค่าโอนและจดจำนองลง สำหรับโครงการที่มีราคาต่ำกว่า 3 ล้านบาท โดยจะเริ่มมีผลตั้งแต่วันที่ 2 พ.ย. – 24 ธ.ค. 2563 โดยค่าโอนจะลดลงจาก 2% เหลือ 0.1% และค่าจดจำนองลดลงจาก 1% เป็น 0.01% เป็นประโยชน์ต่อทั้งผู้ซื้อและผู้ขายจึงน่าจะเป็นปัจจัยที่ช่วยกระตุ้นความต้องการซื้ออสังหาริมทรัพย์ได้เพิ่มขึ้น ดังนั้นการที่โครงการของ TITLE ซึ่งเป็นอสังหาฯทางเลือกในจังหวัดภูเก็ต ก็น่าจะได้รับประโยชน์จากปัจจัยดังกล่าว และจะสนับสนุนการเติบโตในระยะยาว